《浴马歌》
清代·杨凤苞

八旗厩马高缠鬃，庌社既祭臧仆同。乘秋放牧东浦东，黄衫老仆最趫雄。

指挥按辔摇玲珑，银鞍解却香罗幪。四蹄决波行若空，一形十影流镜中。

葑绿倒晕桃花红，圉人蹋浪学凫翁。轻爬短刷开肉骏，振鬣跃出上跨虹。

柳阴衔尾嬉凉风，𥬞云骏气非聋虫。皇图万里车书通，烽火不彻甘泉宫。

西域岁贡青海骢，天间上驷刍豆丰。县峰薄日伏皂终，何事汗血矜奇功。

作者简介：（1757—1816）浙江归安人，字傅九。诸生。少以《西湖秋柳词》有名于时，号杨秋柳。熟谙明末史事，尝为《南疆逸史跋》。有《秋室集》。